Omnibus presentes litteras inspecturis Johannes decanus capelle ducis et magister Guillelmus decanus christianitatis diuionensis in Domino salutem. Nouerit uniuersitas vestra quod cum vir venerabilis Gilebertus, abbas Sancti Stephani diuionensis dederit et concesserit Petro de Cuntigneio clerico, ad vitam ipsius Petri, mansum quemdam qui fuit domini Richardi de Cuntigneio situm apud Cuntigneium iuxta domum Herbelotti dou Pasquier, et unam secturam prati que fuit eiusdem Richardi sitam en Prebergent in capite prati, cuius medietas est ecclesie Sancti Stephani et alia hospitaliorum, et dictus abbas teneatur ipsi Petro quamdiu vixerit dictum mansum et dictam secturam prati contra omnes garantire. Idem Petrus promisit in nostra presentia mansum predictum pro posse suo edificare, et eumdem cum edificio et dictam secturam prati in bono statu tenere et seruare et quod predicta vel aliquid predictorum non alienabit a suis manibus vel debitis onerabit siue post eius obitum dictus mansus cum toto ipsius edificio et cum dicta sectura prati ad ecclesiam Sancti Stephani diuionensis quiete et libere et sine contradictione qualibet et debitorum onere reuertentur. Et quia boni presentis et aliorum bonorum que ab eadem ecclesia et eius menbris recepit hactenus idem Petrus memor est, in recompensatione bonorum predictorum et maxime pro remedio anime sue et antecessorum suorum dedit et concessit eidem ecclesie in puram et perpetuam elemosinam omnia bona sua tam mobilia quam immobilia, tam presentia quam futura, tam acquisita quam acquerenda quecumque sint et ubicumque poterunt tempore sui obitus inueniri: et de bonis eiusdem predictam ecclesiam inuestiuit. Dictus vero abbas, deuotione ipsius considerans usumfructum bonorum predictorum predicto Petro ad vitam suam contulit et concessit. In cuius rei testimonium ad petitionem dicti Petri presentibus litteris sigilla nostra apposuimus. Actum anno domini millesimo ducentesimo quadragesimo tertio, mense decembris.